<classify> TANZANIA imezindua rasmi programu ya kidunia ya huduma za hali ya hewa kwa awamu ya pili huku wananchi wakisisitizwa kuendelea kufuatilia utabiri wa hali ya hewa.Katibu Mkuu, Ofisi ya Waziri Mkuu, Profesa Faustine Kamuzora amesema utabiri unaotolewa na Mamlaka ya Hali ya Hewa Tanzania TMA una ukweli kwa asilimia 86 hivyo kama wakulima watafuatilia kwa makini, itawasaidia kuboresha uzalishaji na kuwainua kiuchumi.Akizungumza jijini Dar es Salaam kwenye uzinduzi wa programu hiyo ya kuboresha huduma za hali ya hewa nchini GFCS inayofadhiliwa na Norway, Kamuzora alisema utabiri wa hali ya hewa unasaidia kukabiliana na mabadiliko ya hali ya hewa.Amesema TMA inatumia teknolojia ya kisasa katika kutoa taarifa zao na kwamba asilimia 86 ya utabiri wanaoutoa ni kweli.Amesema shughuli nyingi za kiuchumi na kijamii zinazofanywa zinategemea taarifa bora za hali ya hewa hivyo program hiyo itaongeza ubora kwa wanufaika kuongeza uzalishaji na kuboresha ustawi wa jamii.Wakulima mnapaswa kufuatilia kwa undani taarifa hizi kwani kulima kwa mazoea kumepitwa na wakati. Taarifa hizi zitawasaidia kujua msimu mliopo utakuwa na mvua za aina gani, ukame na aina za mbegu nzuri kwa ajili ya kupandwa kwa sababu bila hivyo hakutakuwa na uzalishaji, amesema Profesa Kamuzora.Pia amesema TMA inaendelea kuboresha utoaji wa taarifa za hali ya hewa na wanategemea kuanza kutoa taarifa kwa ngazi ya wilaya kutoka ngazi ya kila mkoa sasa.Aliongeza kuwa pia mamlaka hiyo itatumia vifaa maalumu kwa ajili ya kutoa taarifa za mafuriko wanaoishi kwenye mabonde wajikinge maafa.Alisisitiza kuwa zipo sheria mbalimbali ikiwemo Sheria ya Maafa ya mwaka 2015 pamoja na sera mpya ya mazingira zinalenga kutoa muongozo wa wananchi wanavyoweza kujiandaa na maafa kuanzia ngazi ya chini hadi ya kitaifa kwani bila hivyo yataleta madhara kwa mali na maisha.Nawaomba wadau wote wa hali ya hewa, wataalamu na watumiaji wa taarifa hizi kushirikiana kuhakikisha kuwa maboresho makubwa yanafanyika kwa ajili ya kuongeza uelewa, aliongeza.Mkurugenzi wa TMA, Dk Agnes Kijazi alisema programu hiyo imeanzishwa na Shirika la Hali ya Hewa duniani WMO na lengo lake ni kusaidia nchi wanachama na kwa Afrika imechaguliwa Tanzania.Dk Kijazi alisema kuwa kuanza kwa awamu ya pili ya programu hiyo kumetokana na mafanikio yaliyopatikana katika awamu ya kwanza ikiwemo kuongeza kwa ushirikiano baina ya watoa taarifa na watumiaji wa huduma hiyo.Programu hii imesaidia kuleta ushirikiano kati yetu watoa huduma na watumiaji na katika awamu ya kwanza mafanikio yalionekana katika Wilaya za Longido, Kiteto na Kondoa, amesema Dk Kijazi.Awamu ya kwanza ya programu hiyo ilianza mwaka 2014 hadi 2017 na ya pili inaanza mwaka huu na kukamilika mwakani ikilenga kuleta matokeo chanya katika masuala ya hali ya hewa, kuongeza matumizi ya taarifa za hali ya hewa kulinda vyakula, afya na kupunguza majanga.Mradi huo unasimamiwa na Wizara ya Afya, Maendeleo ya Jamii, Jinsia, Wazee na Watoto, Wizara ya Kilimo, TMA, Shirika la Afya Duniani WHO na Shirika la Chakula Duniani WFP.  <topic>: kitaifa 